野菜吟
作者：華岳
朝代：宋

paragraphs: 芙蓉峰下揚雄宅，路入城闉里三百。
有山無粟養鷄豚，有水無人捕魚鼈。
山翁菜色流清涎，齒頰連月無腥羶。
客來問我何所有，手指萬壑煙霞邊。
青芹不似蘆蒿美，石芥防風空剔齒。
蕨腦纔抽穉子拳，蘆牙已迸佳人指。
兒童不待明朝陽，花襟路濕爭慌忙。
携籠拍塞貯不盡，歸來滿袖春風香。
攬衣踏破青銅鏡，挼動碧雲流一徑。
漉歸銀鼎作波濤，無限春工上盤飣。